ক্রমবর্ধমান বায়ুদূষণ নিয়ে যখন বিশ্বজুড়ে চলছে হাজার পরীক্ষা-নিরীক্ষা, অপ্রচলিত শক্তির ব্যবহারের উপর যখন জোর দেওয়া হচ্ছে প্রবল ভাবে, সেই সময়ই চমকে দিল ১৩ বছরের এক বালক। বাতিল যন্ত্রপাতি দিয়ে তৈরি করে ফেলল আস্ত একটা বাইক। তাও আবার পরিবেশ-বান্ধব। ছোট্ট একটি তিন চাকার সাইকেলই ছিল অভনীতের সম্বল। হঠাৎই সেটাকে ‘রি-মডেলিং’ করার চিন্তা আসে মাথায়। যেমন ভাবা তেমন কাজ। সাইকেলের পিছনে একটি সোলার প্যানেল বসিয়ে দেয় অভিনীত। সূর্যের আলোয় দিনে একবার চার্জ করতে হয়। আর এতেই কেল্লফতে! অভনীতকে নিয়ে দিব্যি ছুটছে তার পরিবেশ-বান্ধব বাইক। সম্প্রতি সংবাদ সংস্থা এএনআই-কে দেওয়া সাক্ষাৎকারে হরিয়ানার খুদে তারকা জানিয়েছে তার পরবর্তী ইচ্ছার কথা। এরপর সৌরবিদ্যুৎ চালিত গাড়ি বানানোর ইচ্ছা আছে তার। ‘‘টাটার তৈরি ন্যানোর থেকেও কম দামে সোলার গাড়ি বানিয়ে চমকে দিতে চাই আমি’’— উজ্জ্বল মুখে বলল অভনীত।